በደቡብ ሱዳን ሰላምን ለማስፈን የፖለቲካ ኃይሎች ቁርጠኝነት ሊኖራቸው ይገባል-ዶክተር ወርቅነህ ገበየሁ
በደቡብ ሱዳን ሰላም ለማስፈን “የአገሪቷ የፖለቲካ ኃይሎች ቁርጠኝነት ሊኖራቸው ይገባል” ሲሉ ዶክተር ወርቅነህ ገበየሁ አስገነዘቡ ።የደቡብ ሱዳን የሰላም ስምምነትን በተመለከተ በመንግሥታቱ ድርጅት የአፍሪካ ኢኮኖሚክ ኮሚሽን መሰብሰቢያ አዳራሽ ስብሰባ እየተካሄደ ነው።የምስራቅ አፍሪካ የልማት በይነ-መንግሥታት ባለሥልጣን /ኢጋድ/ አባል አገሮች የሚኒስትሮች ምክር ቤት ሰብሳቢ ዶክተር ወርቅነህ ገበየሁ በስብሰባው ላይ “በደቡብ ሱዳን ዘላቂ ሰላም ለማምጣት ከቃል በዘለለ በተግባር ቁርጠኝነትን ማሳየት ይገባል” ብለዋል።በተለይም ደግሞ ሁሉም የደቡብ ሱዳን የፖለቲካ ፓርቲዎችና ቡድኖች እውነተኛ የሆነና ጠንካራ ቁርጠኝነት ሊኖራቸው እንደሚገባ ነው የገለጹት።እነዚህ ቡድኖች አልያም ደግሞ አባሎቻቸው የጠራ ግብና ፖለቲካዊ ፍቃደኝነት በማሳየት ለፈጠሩት ችግሮች አፋጣኝ እልባት መስጠት እንደሚገባቸው ነው ያሳሰቡት።በዚህም ደግሞ ሁሉም የሚመለከተው አካላት በአገሪቷ የሰላም ስምምነቱ ተግባራዊ በሚሆንበት አግባብ ላይ የራሱን አዎንታዊ ድርሻ እንዲወጣ ጠይቀዋል።ይህንንም ለማድረግ ደግሞ አገሪቷ አሁን ላይ ሰላም በማጣት እየደረሰባት ያለውን ችግርና የአገሪቷን ጥቅም ከግምት ማስገባት ሁነኛ መፍትሄው መሆኑን አስረድተዋል።በዚህም በአገሪቷ የጋራ ጥቅምን ሊያመጣ የሚችል መፍትሄ ላይ ለመረባረብ በተዘጋጀው ስብሰባ ላይ የተለያዩ ባለድርሻ አካላት ተገኝተዋል።ለአስር ቀናት በሚቆየው በዚሁ ስብሰባ በደቡብ ሱዳን ከዚህ ቀደም በአዲስ አበባ የተደረሰውን የሰላም ስምምነት ላይ በስፋት ይመክራል ተብሏል።ይህንንም ተከትሎ በቅርቡ ውሳኔ የተላለፈበትን የተኩስ አቁም ስምምነት ዳግም ተግባራዊ ሊሆን በሚችልበት ጉዳይ ላይ ምክክር ይደረጋልም ነው የተባለው ።በተመሳሳይ የደቡብ ሱዳን ሽግግር መንግሥት ማብቂያን ተከትሎ ብሔራዊ ምርጫ ለማካሄድም የተወሰነው ውሳኔ ላይም ውይይት ይደረጋል ።(ኢዜአ) 